На основу члана 43. Закона о смањењу ризика од катастрофа и управљању ванредним ситуацијама („Службени гласник Републике Србије“, број 87/18), а у вези са Наредбом о проглашењу епидемије заразне болести COVID-19(„Службени гласник РС“,број 37/20), Градски штаб за ванредне ситуације, на 9. ванредној седници од 5. новембра 2020. године, доноси

 **Н А Р Е Д Б У**

1. Забрањује се организовано окупљање више од 30 лица на јавним просторима у затвореном простору и отвореном простору, уз обавезну физичку дистанцу од минимум 1,5m између окупљених лица.
2. Наређује се употреба заштитних маски на територији Града Новог Сада у свим затвореним просторима и одржавање физичке дистанце од минимум 1,5m.

 За спровођење мера из става 1. ове тачке задужују се власници/корисници затворених простора.

 Уколико није могуће на јавним местима на отвореном простору, одржавање физичке дистанце између два лица од минимум 1,5m (испред продавница, апотека, на аутобуским и другим стајалиштима и сл.), ношење заштитних маски је обавезно.

1. Наређује се привредним субјектима који обављају угоститељску делатност, делатност у трговинским форматима (тржни центри, хипермаркет, супермаркет, мини маркет...) и врше услуге, као и привредним субјектима који не пружају услуге становништву, да одреде лице одговорно за спровођење епидемиолошких заштитних мера.

На улазу у објекат у којима привредни субјекти обављају делатност из става 1. ове тачке морају бити истакнути подаци о лицу одговорном за спровођење епидемиолошких заштитних мера.

Наређује се привредним субјектима из става 1. ове тачке да приликом обављања делатности примењују прописане епидемиолошке заштитне мере, а нарочито да обезбеде појачану дезинфекција свих просторија и подова.

1. У свим јавним затвореним просторима, односно објектима, као и у свим привредним субјектима који обављају делатност у трговинским форматима (тржни центри, хипермаркет, супермаркет, мини маркет...), угоститељским објектима, баштама и другим објектима где се врши продаја робе и пружање услуга, ограничава се број лица која могу бити истовремено присутна у објекту, тако да на свака 4 m2 може бити присутно једно лице.

На улазу у објекат из става 1. ове тачке мора бити јасно истакнута површина и број лица који могу бити истовремено присутнa у објектима.

1. Забрањује се, у периоду од 07. до 30. новембра 2020. године, на територији Града Новог Сада организовање свечаности, спортских и других забавних манифестација.

Изузетно од става 1. ове тачке приликом одржавања јавних културно-уметничких догађаја у јавном затвореном простору дозвољено је присуство једног лица на 4 m2, а највише до 100 посетилаца истовремено, и то тако да свако друго место за седење буде слободно и уз обавезно ношење заштитних маски посетилаца, као и запослених који учествују у организацији догађаја, уз пуно поштовање и спровођење свих других прописаних мера заштите становништва од заразне болести COVID-19 предвиђених Уредбом о мерама за спречавање и сузбијање заразне болести COVID-19 („Службени гласник РС“, бр. 66/20, 93/20, 94/20, 100/20, 109/20, 111/20, 120/20, 122/20 и 126/20), актима Кризног штаба за сузбијање заразне болести COVID-19 и Градског штаба за ванредне ситуације.

Када се јавни културно-уметнички догађај одржава на јавном отвореном простору, дозвољено је присуство једног лица на 4 m2, а највише до 100 посетилаца истовремено тако да се између посетилаца одржава дистанца од најмање 1,5m, уз обавезно ношење заштитних маски посетилаца, као и запослених који учествују у организацији догађаја, уз пуно поштовање и спровођење свих других прописаних мера заштите становништва од заразне болести COVID-19 предвиђених Уредбом о мерама за спречавање и сузбијање заразне болести COVID-19 („Службени гласник РС“, бр. 66/20, 93/20, 94/20, 100/20, 109/20, 111/20, 120/20, 122/20 и 126/20), актима Кризног штаба за сузбијање заразне болести COVID-19 и Градског штаба за ванредне ситуације.

1. Изузетно од тачке V. ове наредбе дозвољава се на територији Града Новог Сада одржавање спортских такмичења без присуства публике, уз пуно поштовање и спровођење свих прописаних мера заштите становништва од заразне болести COVID-19 предвиђених Уредбом о мерама за спречавање и сузбијање заразне болести COVID-19 („Службени гласник РС“, бр. 66/20, 93/20, 94/20, 100/20, 109/20, 111/20, 120/20, 122/20 и 126/20), актима Кризног штаба за сузбијање заразне болести COVID-19 и Градског штаба за ванредне ситуације.
2. Наређује се Градској управи за инспекцијске послове да организује рад тако да сви делови инспекцијских служби врше надзор над применом мера из ове наредбе.

**РЕПУБЛИКА СРБИЈА**

**АУТОНОМНА ПОКРАЈИНА ВОЈВОДИНА**

**ГРАД НОВИ САД командант штаба**

**ГРАДСКИ ШТАБ ЗА ВАНРЕДНЕ СИТУАЦИЈЕ**

**Број: 3-312/20-VII-141**

**Дана: 5. новембра 2020. године *Милош Вучевић***

**НОВИ САД**